DAMDAMAG ITI LUBONG
Maipapan iti Pamilia
Adu a problema ti pakaipaspasanguan dagiti pamilia, ngem makatulong dagiti di agkupas a prinsipio ti Biblia tapno mapagballigianda dagita ken agbalinda a naragsak.
Africa
Sigun iti World Health Organization, masapul a rugian a pasusuen ti ina ti kayyanak nga anakna iti uneg ti maysa nga oras kalpasan a nayanak ken agtultuloy a ti gatasna laeng ti ipasusona agingga iti 6 a bulan. Ngem kuna ti UNICEF Regional Nutrition Adviser for Eastern and Southern Africa nga agtultuloy latta a maipatpatalastas ti di umiso a kapanunotan a ti “magatang a gatas para kadagiti maladaga ket kas kasayaat iti gatas ti ina.”
TI KUNA TI BIBLIA: “Ti asinoman nga awanan kapadasan maaddaan pammati iti tunggal sao, ngem daydiay nasaldet [wenno masirib] utobenna dagiti addangna.”—Proverbio 14:15.
Canada
Sigun kadagiti researcher idiay Montreal, dagiti annak dagiti istrikto unay a nagannak—dagidiay mangipapaaramid kadagiti nainget a paglintegan ken saan unay a nadungngo—ket 30% a dakdakkel ti posibilidadna nga agbalin a nakaluklukmeg no ikompara kadagiti annak a pinadakkel dagiti nagannak a balanse no iti kinadungngo ken panangdisiplina.
AMMOM KADI? Ginasgasuten a tawen a naisurat iti Biblia ti kasayaatan a pamay-an ti panangpadakkel kadagiti annak.—Colosas 3:21.
Netherlands
Adda naaramid a panagadal kadagiti pamilia a Dutch nga agpada nga agtrabtrabaho dagiti nagannak. Naammuanda a dagiti nagannak a saan a mangyaw-awid iti trabaho iti balayda ket nasaysayaat ti relasionda kadagiti annakda no ikompara kadagiti nagannak a mangisingsingit iti trabahoda iti panawen a para iti pamiliada. Kas pagarigan, no makitungtong dagiti nagannak iti telepono maipapan iti trabahoda uray no nalpasen ti oras ti trabaho, saanda a maited ti atension a kasapulan dagiti annakda.
PANUNOTEM: “Iti tunggal banag adda naituding [a kasayaatan] a tiempo.”—Eclesiastes 3:1.
Ammuem ti Ad-adu Pay
Posible nga Agbalin a Naragsak ti Pamiliam
Agbalin a naragsak ti panagasawam ken pamiliam no iyaplikarmo dagiti prinsipio ti Biblia.
ilo_Latn ilo_Latn ilo_Latn sot_Latn ilo_Latn ilo_Latn zho_Hans ilo_Latn ilo_Latn knc_Latn ilo_Latn ilo_Latn ilo_Latn ilo_Latn ilo_Latn